Document ID: /roh_data/filtered/fineweb-2-filterrobots_roh.jsonl.gz/50592

Premissas per stipendis dal Christian-Schmid-Fonds èn confessiun evangelica, domicil en il Grischun e lieu da burgais en il Grischun.
Petentas e petents cun domicil a Cuira (cidad) exclusivamain stipendis per scolaziuns terziaras u scolaziuns sin la segunda via da furmaziun.
Il Post da stipendis chantunal renviescha dumondas per in stipendi, che adempleschan tut las premissas per in stipendi dal Christian-Schmid-Fonds, al cussegl da fundaziun che examinescha questas dumondas. Sche las premissas vegnan ademplidas, surpiglia il Christian-Schmid-Fonds ils stipendis confurm a las calculaziuns dal Post da stipendis chantunal.
Sche las premissas per stipendis chantunals na vegnan betg ademplidas, avais Vus la pussaivladad da far ina dumonda da stipendi al Christian-Schmid-Fonds. La cundiziun è che las premissas per stipendis dal Christian-Schmid-Fonds èn ademplidas.
En il decurs dal schaner d’in onn da scolaziun current infurmain nus cun in inserat en las gasettas dal di ed en il Fegl uffizial dal Chantun davart la pussaivladad per stipendis dal Christian-Schmid-Fonds. Las dumondas per stipendis reguardan mintgamai l’onn da scolaziun current. Per exempel il schaner 2022 per l’onn da scolaziun 2021/2022. Il termin final per inoltrar dumondas è mintgamai ils 10 da mars.
Utilisai per plaschair per ina dumonda noss formular da dumondas. Sin quel chattais Vus tut las infurmaziuns davart ils documents necessaris per inoltrar la dumonda, il termin final da consegna, la titulaziun e.u.v. Il formular pudais Vus empustar qua.
Il cussegl da fundaziun examinescha las dumondas che vegnan inoltradas directamain al Christian-Schmid-Fonds. Il cussegl da fundaziun salva sia radunanza per regla la fin da matg/entschatta da zercladur. Uschespert ch’il cussegl da fundaziun ha decis davart tut las dumondas, vegnan tut las petentas e tuts ils petents infurmads en scrit davart la decisiun.
Da stipendis dal Christian-Schmid-Fonds n’han ins nagin dretg legal.